**ÎNTOARCE ISTORIA**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎNTOARCE ISTORIA

Se scurge nisipul, întoarce clepsidra,

Întoarce istoria la Iancu şi Vidra,

E mare nevoie de oameni de seamă,

Ne doare pământul şi tare mi-e teamă

Că-l vând politrucii la neamuri străine

Şi-mi şuieră vântul că asta nu-i bine.

Acum retezatul nu-i munte , e codrul

Şi tace mulţimea, şi tace norodul

Când brazii ne pleacă în ţările calde

Şi nouă ne lasă cianurile-n halde

Crescute la porţile minelor dace.

Mă uit împrejur şi de-o vreme încoace

Deşi nu-s sărac mă sperie averi.

Burjoii de azi, securiştii de ieri

Au dat pe nimic şi uzine şi sonde

Şi-şi plimbă la Nisa uzatele blonde

Ce până şi şpaga o cer în Vuiton.

Sunt multe butoane? un singur buton?

De ce mi-ar păsa cine-nvârte platanul?

La noi libertatea egala-i cu banul.

Noi mergem la circ şi urlăm pe stadioane

Ei fac inventarul din conturi babane

Şi-şi fac reşedinţă de-acum monegască

În ţară prăpastia mereu se tot cască

Şi-o umplem cu morţii de foame şi frig.

Sunt singur la masa de scris şi îmi strig

Revolta născută din rânjetul crud

Al celor ce fură şi-o şterg către sud

Să cheltuie ţara pe plaje străine

Şi noi aşteptăm să se-ndrepte spre bine

Ardealul, Oltenia, Moldova, Muntenia

În vreme ce tineri preferă bejenia

Spre locuri în care găsesc să muncească.

Dar cât va putea România să nască

Companii de genii trimise-n pustiu?

E-atâta tăcere şi zău dacă ştiu:

Eu sunt doar istorie sau încă sunt viu?

Ne-a dat Dumnezeu o atare povară?

Să pierdem istoria şi să pierdem o ţară

La masa de joc a magnaţilor lumii?

Ajută-ne Doamne să ne vină lăstunii,

Să văd cum renaşte a mea Românie!

Mai lasă-mă Doamne căci dorinţa mi-e vie!